KLASA: M-227/23

URBROJ: 711-02-01/05-2024-2

Zagreb, 11. siječnja 2024.

**HELENCA PIRNAT DRAGIČEVIĆ**

**pravobraniteljica za djecu**

**Predmet: mišljenje na zahtjev obveznice Helence Pirnat Dragičević**

 **- daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 28. prosinca 2023. pod brojem 711-U-8811-M-227/23-01-26 zaprimilo je zahtjev za davanjem mišljenja koje je podnijela obveznica Helenca Pirnat Dragičević, pravobraniteljica za djecu.

U podnesenom zahtjevu obveznica je zatražila mišljenje vezano uz prijavu na natječaj Vijeća Europe za nacionalne stručnjake/konzultanate za sudjelovanje u implementaciji Barnahus modela u Republici Hrvatskoj od 8. prosinca 2023. (Tender call for the provision of national consultancy service for Barnahus in Croatia: legal professionals - Children ls Rights (coe.int)). Obveznica je navela da je prije stupanja na dužnost, cijeli svoj radni staž u trajanju od 27 godina radila u pravosuđu, većim dijelom na pitanjima koja se odnose na zaštitu prava djece te da je u organizaciji Pravosudne akademije i UNICEF-a redovito sudjelovala u edukacijama pravosudnih dužnosnika i stručnih suradnika zaposlenih u pravosudnim tijelima vezano za njihov rad sa djecom te da bi se radi navedenog, a uzimajući u obzir i funkciju koju obnaša, a koja daje novu, širu dimenziju zaštiti prava djece (svjedoka/žrtava) u pravosudnim postupcima, te sveobuhvatnu perspektivu položaja djece u pravosuđu u Republici Hrvatske, kao i iz osobne motivacije za ovu problematiku koju prati i na međunarodnoj razini, prijavila na natječaj Vijeća Europe kao jedna od nacionalnih stručnjaka za implementaciju modela Barnahus u Republici Hrvatskoj.

U nastavku obveznica pojašnjava svrhu uspostave modela Barnahus u Hrvatskoj te ističe da je imala prilike sudjelovati i pratiti uspostavu Barnahus modela u Sloveniji. Obveznica naposljetku navodi da se radi o povremenim projektnim aktivnostima u kojima bi sudjelovala izvan radnog vremena, vezanim uz razvoj edukativnih materijala, provedbu edukacija i pružanje podrške relevantnim stručnjacima koji će raditi s i za djecu u novouvedenoj ustanovi u Republici Hrvatskoj slijedom čega je zatražila mišljenje o mogućem postojanju zapreka i sukoba interesa vezano za njen angažman u navedenom projektu.

Uvidom u tekst predmetnog natječaja objavljenog na stranicama Vijeća Europe (<https://www.coe.int/en/web/children/-/tender-call-for-the-provision-of-national-consultancy-service-for-barnahus-in-croatia-legal-professionals>) Povjerenstvo je utvrdilo da se u istom navodi da Vijeće Europe provodi projekt “Uspostavljanje Barnahus modela u Hrvatskoj” s ciljem pružanja podrške Republici Hrvatskoj u njezinim nastojanjima da osmisli, razvije i provede reforme u području zaštite prava djece. Projekt traje od 1. rujna 2023. do 28. veljače 2026. godine, a provodi ga Odjel za prava djece pri Vijeću Europe u bliskoj suradnji s Ministarstvom pravosuđa i uprave Republike Hrvatske te Glavnom upravom za potporu strukturnim reformama Europske komisije.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 36. sjednici održanoj 11. siječnja 2024., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 17. stavka 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Nadalje, stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

S obzirom da iz zahtjeva obveznice i sadržaja javno objavljenog natječaja proizlazi da se radi o međunarodnom projektu financiranom od strane međunarodne organizacije odnosno Europske unije, Povjerenstvo ističe kako su ostvareni uvjeti koji obveznici omogućuju da obavlja navedene poslove i bez prethodnog odobrenja Povjerenstva.

Povjerenstvo napominje kako je obveznica, sukladno članku 17. stavku 4. ZSSI-a, dužna prijaviti naknade koje bi joj eventualno bile isplaćene za obavljanje navedenog posla odnosno sudjelovanja u navedenom projektu.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznica Helenca Pirnat Dragičević, elektroničkom dostavom
2. Objava na internetskoj stranici Povjerenstva
3. Pismohrana